**ΠΑΡΑΡΤΗΜΑ IΙΙ: ΠΡΟΔΙΑΓΡΑΦΕΣ ΛΕΙΤΟΥΡΓΙΑΣ ΞΕΝΩΝΩΝ ΦΙΛΟΞΕΝΙΑΣ**

Οι υποχρεωτικές κατηγορίες δράσεων και υπηρεσιών υποστήριξης συνεχίζουν να παρέχονται από τους Ξενώνες Φιλοξενίας των Δήμων, όπως την προηγούμενη προγραμματική περίοδο. Οι δράσεις και υπηρεσίες αυτές υποδεικνύονται από την αναγκαιότητα διασφάλισης του ολοκληρωμένου χαρακτήρα των παρεμβάσεων. Επιπλέον, προστίθεται η υπηρεσία Εργασιακής Συμβουλευτικής, η οποία και αναλύεται παρακάτω.

**Α. Προσφερόμενες Υπηρεσίες των Ξενώνων Φιλοξενίας**

**1. Φιλοξενία των Γυναικών και των Παιδιών τους**

Ο Ξενώνας προσφέρει ασφαλή διαμονή που περιλαμβάνει στέγη και διατροφή. Η διαμονή έχει μεταβατικό/προσωρινό χαρακτήρα, με στόχο η γυναίκα να επανέλθει στην κοινότητα και να ζήσει ανεξάρτητα από τη βία και έξω από αυτή. Παράλληλα, μπορεί να προσφέρει προσωρινή φιλοξενία γυναικών που υφίστανται πολλαπλές διακρίσεις (π.χ μετανάστριες, πρόσφυγες, μονογονείς, άνεργες, ΑΜΕΑ, κλπ) μαζί με τα παιδιά τους, εφόσον διατρέχουν κίνδυνο και χρήζουν ασφαλούς διαμονής. Οι γυναίκες και τα παιδιά τους μπορούν να φιλοξενηθούν έως τρεις (3) μήνες, ενώ ανάλογα με την περίπτωση και εφόσον κριθεί αναγκαίο από το επιστημονικό προσωπικό και τη Διοίκηση του Ξενώνα, η διάρκεια της φιλοξενίας μπορεί να παραταθεί αντίστοιχα. Ο Ξενώνας διαθέτει επαρκή μέτρα για την ασφάλεια των φιλοξενούμενων, ενώ παράλληλα συνεργάζεται με το τοπικό Αστυνομικό Τμήμα.

**2. Κοινωνική στήριξη**

Στην κοινωνική στήριξη περιλαμβάνεται:

* Ενημέρωση των φιλοξενουμένων γυναικών σχετικά με τις κοινωνικές παροχές που, κατ’ αρχήν, μπορούν να αξιοποιήσουν. Πιο συγκεκριμένα, αφορά τα ασφαλιστικά δικαιώματα και τα θέματα οικογενειακών σχέσεων, τη γονική μέριμνα και εξειδικευμένα θέματα για τους αρχηγούς των μονογονεϊκών οικογενειών – επιδόματα, παροχές υπηρεσιών σε δημόσιους και δημοτικούς παιδικούς σταθμούς κ.λπ. - τα θέματα εκπαίδευσης, κατάρτισης, υγείας και πρόνοιας. Εάν κριθεί αναγκαίο ή ζητηθεί από τις γυναίκες, παραπέμπονται σε αρμόδιες αρχές (π.χ. Αστυνομία, Εισαγγελία, κοινωνικές υπηρεσίες, υπηρεσίες υγείας κ.ά.).
* Στήριξη των παιδιών των ωφελουμένων για την ομαλή πορεία τους στο εκπαιδευτικό σύστημα
* Υπηρεσίες παραπομπής ή/και συνοδείας (όταν απαιτείται) των γυναικών ή και των παιδιών τους σε νοσοκομεία ή σε κέντρα υγείας, σε φορείς κοινωνικής πολιτικής, σε φορείς απασχόλησης, σε φορείς δημιουργικής απασχόλησης και υποστήριξης παιδιών κ.λπ.

**3. Ψυχολογική στήριξη**

Στην ψυχολογική στήριξη περιλαμβάνεται η ενδυνάμωση της γυναίκας μέσω εξειδικευμένης ατομικής συμβουλευτικής και ψυχοκοινωνικής στήριξης, με βασικούς στόχους την κινητοποίηση και την ενίσχυσή της.

**4**. **Υπηρεσίες προώθησης στην απασχόληση**

* Υπηρεσίες εργασιακής συμβουλευτικής και πληροφόρησης
* Ενέργειες δικτύωσης και σύνδεσης με τους αρμόδιους φορείς προώθησης της απασχόλησης, εκπαίδευσης και κατάρτισης, προκειμένου να βελτιωθεί η εργασιακή κατάσταση των γυναικών που είναι θύματα βίας ή/ και υφίστανται πολλαπλές διακρίσεις και παρουσιάζουν ολοένα αυξανόμενα ποσοστά ανεργίας (ΔΥΠΑ - ΚΠΑ, Γραφεία διασύνδεσης Πανεπιστημίων/ ΑΤΕΙ, Επιμελητήρια, Εμπορικοί Επαγγελματικοί σύλλογοι, Γραφεία προώθησης της απασχόλησης Περιφερειών και Δήμων, Κέντρα δια βίου μάθησης 1 & 2, Σχολεία δεύτερης ευκαιρίας, Κέντρα Κοινότητας των Δήμων και Παραρτήματα Ρομά, Κέντρα Ένταξης Μεταναστών κλπ).
* Παραπομπή των ωφελούμενων γυναικών ως δικαιούχων σε ειδικά προγράμματα εργασιακής ένταξης σε συνεργασία με τη ΔΥΠΑ.

**5. Δράσεις Δικτύωσης**

* Δικτύωση των Ξενώνων μεταξύ τους, καθώς επίσης και με τα Συμβουλευτικά Κέντρα και λοιπούς εμπλεκόμενους φορείς.
* Δικτύωση με φορείς υποστήριξης των παιδιών των ωφελουμένων, όπως Κέντρα Δημιουργικής Απασχόλησης Παιδιών, φορείς υποστήριξης ανηλίκων όπως ΜΚΟ που δραστηριοποιούνται στην περιοχή.
* Δικτύωση με τα Κέντρα Κοινότητας των Δήμων και τα Παραρτήματά τους.

Οι δράσεις δικτύωσης στις οποίες θα προβεί ο Δικαιούχος θα πρέπει να συμπεριλαμβάνονται στο Πλάνο δικτύωσης το οποίο θα πρέπει να λαμβάνει υπόψη και τον Οδηγό Δικτύωσης (βλ. συνημμένο).

### 

### **Β. Υποδομές και εξοπλισμός ξενώνα**

* Η **δυναμικότητα** κάθε Ξενώνα ανέρχεται σε περίπου 20 θέσεις διαμονής (γυναικών θυμάτων βίας και των παιδιών τους).
* Ο Ξενώνας διαθέτει πρόσβαση/ διευκολύνσεις για ΑμεΑ, έξοδο κινδύνου, θύρες ασφαλείας, σύστημα πυρόσβεσης / πυρασφάλειας κλπ.
* Η ενδεικτικά απαιτούμενη **κτιριακή υποδομή** ενός Ξενώνα, παρουσιάζεται στον Πίνακα που ακολουθεί.

**Ενδεικτικές απαιτήσεις κτιριακής υποδομής Ξενώνων**

|  |  |
| --- | --- |
| **ΧΩΡΟΙ** | **ΠΡΟΒΛΕΠΟΜΕΝΕΣ ΧΡΗΣΕΙΣ** |
| Διοίκηση | Χώρος συνεδριάσεων |
| Γραφεία-αρχείο | Χώρος διοίκησης - διοικητικών στελεχών. Χώρος αρχειοθέτησης υλικού |
| Χώρος υποδοχής | Κατάλληλα διαμορφωμένος χώρος με πίνακα ανάρτησης πληροφοριακού υλικού |
| Ατομική συμβουλευτική | Χώρος ατομικής συμβουλευτικής |
| Τραπεζαρία -Καθιστικό | Χώρος εστίασης & ψυχαγωγίας, χώρος εκδηλώσεων και φιλοξενίας παιδιών |
| Κουζίνα και βοηθητικοί χώροι | Κουζίνα, αποθήκη κλπ |
| Υπνοδωμάτια με ανεξάρτητη τουαλέτα-μπάνιο | Δωμάτια φιλοξενίας |
| Τουαλέτες προσωπικού-επισκεπτών | WC |

Ο **εξοπλισμός** ενός Ξενώνα περιλαμβάνει:

* Επαρκή υλικοτεχνικό εξοπλισμό για τις ανάγκες του απασχολούμενου προσωπικού (γραφεία, βιβλιοθήκες, καθίσματα εργασίας και επισκεπτών, Η/Υ και σχετικό εξοπλισμό, εξοπλισμό τηλεπικοινωνιών, σύνδεση με το διαδίκτυο).
* Επαρκή ξενοδοχειακό εξοπλισμό για την φιλοξενία των γυναικών – θυμάτων βίας ή/και πολλαπλών διακρίσεων και των παιδιών τους.
* Συστήματα Ασφαλείας, συναγερμού και άμεσης σύνδεσης με την Ελληνική Αστυνομία
* Επιπρόσθετα, κάθε Ξενώνας θα πρέπει απαραιτήτως να εξασφαλίζει τη φύλαξη του χώρου σε 24ωρη βάση.

### **Γ. Στελέχωση Ξενώνα**

Ο Ξενώνας Φιλοξενίας συνεχίζει να χρηματοδοτείται για τη λειτουργία του με το υπάρχον προσωπικό. Σε κάθε περίπτωση σε κάθε Ξενώνα Φιλοξενίας απασχολούνται κατ’ ελάχιστο 8 στελέχη. Σε περίπτωση που ο Ξενώνας Φιλοξενίας δεν πληροί τον απαιτούμενο ελάχιστο αριθμό στελεχών, ο Δικαιούχος δεσμεύεται να προχωρήσει στην πλήρωση των κενών θέσεων σύμφωνα με το ισχύον θεσμικό πλαίσιο.

Για την εύρυθμη και την πλέον αποτελεσματική λειτουργία του Ξενώνα προτείνεται η στελέχωσή του με τις ακόλουθες ειδικότητες:

* 1 ΠΕ ή ΤΕ Διοικητικός υπάλληλος ή διοικητικός γραμματέας κατηγορίας ΔΕ
* 1 ΠΕ Κοινωνιολόγων κατά προτίμηση στην κοινωνική διοίκηση (διαχεριστής/στρια του έργου)
* 1 ΠΕ Ψυχολόγων με εξειδικευμένη εμπειρία ενός τουλάχιστον έτους στην παροχή υπηρεσιών ψυχοκοινωνικής υποστήριξης ή/ και συμβουλευτικής γυναικών / γυναικών θυμάτων βίας ή και πολλαπλών διακρίσεων
* 1 ΠΕ ή ΤΕ Κοινωνικών Λειτουργών με εξειδικευμένη εμπειρία σε θέματα βίας ή/και ψυχοκοινωνικής στήριξης ή συμβουλευτικής γυναικών/γυναικών θυμάτων βίας ή και πολλαπλών διακρίσεων
* 1 ΠΕ Ψυχολόγων με ειδίκευση ή/και εμπειρία στην Παιδοψυχολογία ή ΠΕ Παιδαγωγό
* 1 Γενικό Βοηθητικό Προσωπικό ΥΕ
* 2 Φύλακες ΔΕ ή ΥΕ

Στην περίπτωση που δεν υπάρξουν υποψήφιοι/ες με τα παραπάνω προσόντα, δίνεται η δυνατότητα πρόσληψης υποψήφιων ως κατωτέρω:

* ΠΕ Κοινωνιολόγων
* ΠΕ ή ΤΕ Κοινωνικών Λειτουργών
* ΠΕ Ψυχολόγων.

Τέλος, σε ό,τι αφορά τη στελέχωση του Ξενώνα Φιλοξενίας, εφόσον προκύψει ανάγκη κάλυψης θέσεων προσωπικού, αυτές θα καλυφθούν με υπαλλήλους των κλάδων / ειδικοτήτων που προβλέπονται από τις διατάξεις του Ν. 4604/2019 (ΦΕΚΑ’ 50/26.03.2019) «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας Ρυθμίσεις για την απονομή Ιθαγένειας Διατάξεις σχετικές με τις εκλογές στην Τοπική Αυτοδιοίκηση Λοιπές διατάξεις», σύμφωνα με το προσοντολόγιο ανά κλάδο/ειδικότητα όπως προβλέπεται από τις διατάξεις του ΠΔ 85/2022 "Καθορισμός προσόντων διορισμού σε φορείς του Δημοσίου (Προσοντολόγιο-Κλαδολόγιο)" όπως ισχύει.